Man val by afgrond afFoto: ER24 ŉ Man in sy 40’s is ernstig beseer toe hy by ŉ afgrond af geval het in Winston Park in Hillcrest net buite Durban. Ineke van Huyssteen, woordvoerder van ER24, het gesê paramedici het omstreeks 15:30 op die toneel aangekom. “Paramedici is na die agterkant van ŉ eiendom geneem. Die man het sowat 60 m ver geval.” Volgens Van Huyssteen het paramedici ŉ wyle geneem om by die man uit te kom waar hy aan die onderkant van die afgrond in ŉ stroompie gelê het. “Die man is ondersoek en daar is bevind hy het ernstige beserings opgedoen.” Die polisie, soek-en-reddingswerkers en paramedici het vir sowat drie uur gespook om die man na veiligheid te bring waarna hy na ŉ hospitaal gehaas is vir verdere mediese behandeling. Die presiese omstandighede rondom die voorval word ondersoek.